Babas, babas… Nuwejaarsbabas net waar jy kykMeer dogtertjies as seuntjies is gebore. (Foto: pixabay) Suid-Afrika het tydens die afgelope Nuwejaar nie minder nie as 1 764 babas by staatshospitale landwyd verwelkom. Die eerste baba, ŉ dogtertjie, is presies om middernag in die Shongwe-hospitaal in Mpumalanga gebore. Haar ma is 25 jaar oud. Effens meer dogtertjies as seuntjies is vanjaar op Nuwejaarsdag gebore – 894 dogtertjies in vergelyking met 870 seuntjies, sê dr. Joe Phaahla, minister van gesondheid. Minstens 65 nuwe ma’s is tieners tussen 13 en 19 jaar oud. Phaahla het ŉ beroep op ma’s gedoen om hul babas vir die eerste ses maande eksklusief te borsvoed en te verseker kinders kry al hul inentings. “Babas het net melkvoeding vir die eerste ses maande van hul lewe nodig, maar melk is ná ses maande steeds ŉ belangrike bron van voeding vir kinders. Daar is dus geen rede om ŉ tydsbeperking op borsvoeding te plaas nie,” sê Phaahla. ŉ Kind se gesondheid is in die eerste 1 000 dae van sy of haar lewe die kwesbaarste en die regte voeding in hierdie tyd kan ŉ beduidende uitwerking hê op ŉ kind se vermoë om later te ontwikkel en te leer. Die minister het ook ŉ beroep op ma’s gedoen om hulle ten volle teen Covid-19 te laat inent en sê dit is heeltemal veilig om te borsvoed indien jy teen die koronavirus ingeënt is.